喜雨
作者：孔武仲
朝代：宋

paragraphs: 暑伏忽已盡，金風稍自秋。
驕陽仍不戢，歳計實可憂。
昊天雖甚高，聰聰徹九州。
聞其憔悴聲，知此黎民愁。
白日収赫赫，慘雲布油油。
昨朝雨意足，來自匡山頭。
稍添郭南坡，次及城西疇。
入夜又滂沛，四境略已周。
平明出東郭，翠畝連山丘。
爽氣吹客襟，餘聲壯溪流。
自此飽香秔，可以繼麥麰。
聊爲拊髀歌，以代擊壤謳。